Hoolekogu koosoleku protokoll nr 2 2020/2021 õppeaastal

Hoolekogu koosolek  29.12.2020 kell 10.00 –  11.45 Microsoft Teams keskkonnas

Osalesid: Indrek Link (lapsevanemate esindaja), Kaisa Kajo (lapsevanemate esindaja), Kerli Palu (lapsevanemate esindaja), Kristi Tarik (direktor), Aili Kontus (õppealajuhataja), Margit Vunk (õpetajate esindaja), Anu Kirsman (vallavalitsuse esindaja).
Puudusid: Ingrit Keerma (õpetajate esindaja), Viljar Moorits (lapsevanemate esindaja), Rasmus Merivoo (lapsevanemate esindaja), õpilaste esindaja.

Koosoleku päevakord
Muudatused Kuusalu keskkooli kodukorras, õppekavades ja päevakorras seoses Covid 19 levikuga

1.Kodukord
Kristi Tarik: 05.11 saatis Haridus- ja Teadusministeerium (HTM) koolidesse juhise seoses Covid 19 levikuga. Koolid peavad kirjeldama kooli kodukorras õppekavades ja päevakorras, kuidas toimub õppetöö distantsõppele ülemineku korral seoses Covid 19-ga. Eelnimetatud dokumentide muudatused on ette valmistatud ning tulenevalt põhikooli- ja gümnaasiumiseadusest (PGS) palun hoolekogul avaldada muudatuste sisu kohta arvamust. 
Me räägime erinevatest mõistetest:
Distantsõpe – sellist mõistet ei ole üheski dokumendis reguleeritud. HTM seisukoht on, et distantsõppe mõistet võiks kasutada ainult siis, kui kool / klass on saadetud e-õppele seoses covid 19-ga. Kui õpe on kooli poolt planeeritud, võiks kasutada e-õppe mõistet. E-õppe mõiste on PGS-s olemas.
E-õpe – õpe toimub osaliselt või täielikult digitehnoloogiliste vahendite abil. PGS- i kohaselt on juhendatud õpe kooli määratud viisil toimuv õpe, nt loeng, individuaaltund, konsultatsioon, e-õpe ja õppekäik, mis on suunatud teadmiste ja oskuste omandamisele ning toimub õppekeskkonnas, milles osalevad nii õpilane kui ka õpetaja.
Kaugõpe – suunatud üldjuhul täiskasvanud õppijatele, iseseisva õppimise osakaal on suurem kui kooli poolt juhendatud tegevusel.
Koduõpe – õpe toimub väljaspool kooliruume. Rakendatakse, kui lapsevanem soovib õppetööd ise korraldada või õpilase terviseseisund ei võimalda kooli päevakavas ettenähtud õppes osaleda. Lapsevanem teeb kooli avalduse, et soovib lapse võtta koduõppele. Lapsevanem võtab kogu vastutuse lapse õppekava läbimise eest.
Loovõpe – Tallinnas kasutatakse, ei ole kuskil defineeritud.
Kerli Palu: Kui need definitsioonid on olematud, kuidas see lahendatakse. Mõisted tekitavad segadust.
Kristi Tarik: Need tekitavad segadust kogu riigis. Tean, et HTM-s on laual eelnõu, kus soovitakse neid mõisteid defineerida. HTM kasutab samuti neid mõisteid. HTM on nõudnud, et kodukorras oleks kasutatud covidist tulenevalt mõistet distantsõpe.
Kerli Palu: Võiks olla kirjas viirusest lähtuv, mitte covid 19-st lähtuv. Võib-olla tulevikus on mõni teine viirus.
Kristi Tarik: koolidele saadetud juhendis kasutatakse sõna koroonaviirus – kodukorras tuleb sätestada meetmed koroonaviiruse vastu. 
Indrek Link: Ainult viirus oleks liiga lai mõiste ilmselt.
Kristi Tarik: Päevakavas on praegu viirus, kodukorras on covid. Pakun, et jätame kodukorda sisse covid.
Suuremad kodukorras tehtud muudatused on järgnevad:
1.5.Kuusalu Keskkooli põhiväärtusteks on armastus, austus ja areng. Kooli igapäevaelu, õppetöö ja õppetöövälised tegevused toimuvad kooskõlas kooli põhiväärtustega.
2.3.Igapäevane õppetöö toimub tunniplaani järgi, tunniplaan on nähtav kooli kodulehel.
Töötame selle nimel, et tunniplaan oleks kooli kodulehel.
6. E-ÕPPE RAKENDAMINE KOOLIS
1. E-õppe õiguslik korraldus tuleneb põhikooli-ja gümnaasiumiseaduse § 24 lõikest 5, mille kohaselt juhendatud õpe on kooli määratud viisil toimuv õpe, mida võib korraldada e-õppena.
2. E-õppe päevadest teavitatakse õpilasi ja lapsevanemaid vähemalt kaks nädalat enne planeeritud e-õppe päevi läbi eKooli.
3. E-õppel olles on õpilasel õigus juhendatud õppele. E-õppe puhul tähendab juhendatud õpe seda, et õpilastele on antud selged õpijuhised kust, mida ja kuidas õppida, milliseid õpistrateegiaid kasutada, kust leida lisamaterjale ja õppimise tuge.
4. E-õppe päevadel toimub õppetöö tunniplaani või nädalaplaani alusel.
5. E-õppe päevade eesmärk on muuhulgas arendada õpilaste enesejuhtimise, aja planeerimise, digitaalseid pädevusi.
6. E-õppe päevade juhised on leitavad kooli kodulehel.
7. E-õppe päevadel asendatakse koolilõuna toidupakkidega.
8. E-õppe päevadeks jagatakse õpilastele arvuteid ja nutiseadmeid allkirja vastu. Seadmete jagamist korraldab kooli infojuht – haridustehnoloog.
9. E-õppel olles on õpilastel veebi vahendusel võimalus individuaalseks suhtluspõhiseks juhendamiseks ja tagasisideks.
10. Videotundide läbi viimisel ja osalemisel lähtutakse veebitundide heast tavast.
11. Õpilaste ja koolitöötajate vaimse turvalisuse tagamiseks on võimalus kontakteeruda kooli õppetoega ning broneerida individuaalne vestlusaeg veebikeskkonnas.
12. Järjestikuseid e-õppe päevi on VII-XII klassides maksimaalselt viis, I-VI klassides maksimaalselt kaks. Kokkuleppel lastevanematega on võimalik kohaldada pikemaid perioode.
Kerli Palu: Kas e-õpet ei peaks rohkem lahti kirjutama, defineerima?
Kristi Tarik: E-õpe võib olla väga erinev erinevates õppeainetes, võib olla nii veebirakendusi kasutades antav ülesanne kui ka veebitund. 
Anu Kirsman: HTM spetsialist on selgitanud, et e-õpe on juhendatud õppeliik.
Kristi Tarik: Küsisin samuti HTM-st, kas e-õpet peaks kirjeldama. HTM-st selgitati, et see peaksid olema kodukorras reguleeritud. Mulle tundub, et e-õpet on raske kodukorras rohkem selgitada.
Aili Kontus: Kodukorras p 6.3 on sätestatud, et õpilasele on antud selged õpijuhised. 
7. DISTANTSÕPPELE ÜLEMINEKU OTSUSTAMINE EESMÄRGIGA ENNETADA VÕI TÕKESTADA TUVASTATUD NAKKUSHAIGUSE LEVIKUT
1. Kooli distantsõppele minek kooskõlastatakse Terviseametiga ning kooli pidajaga.
2. Distantsõpet nakkushaiguse leviku tõkestamiseks rakendatakse üksnes äärmise vajaduse korral ja lühimaks hädavajalikuks ajaks.
3. Distantsõppele minnes asendatakse koolilõuna toidupakkidega.
4. Distantsõppele minnes jagatakse õpilastele arvuteid ja nutiseadmeid allkirja vastu. Seadmete jagamist korraldab kooli infojuht - haridustehnoloog.
5. Distantsõppel on õpilasel õigus juhendatud õppele. Distantsõppe puhul tähendab juhendatud õpe seda, et õpilastele on antud selged õpijuhised, kust, mida ja kuidas õppida, milliseid õpistrateegiaid kasutada, kust leida lisamaterjale ja õppimise tuge.
6. Distantsõppe perioodil on õpilastel veebi vahendusel võimalus individuaalseks suhtluspõhiseks juhendamiseks ja tagasisideks.
7. Õpilaste ja koolitöötajate vaimse turvalisuse tagamiseks on võimalus kontakteeruda kooli õppetoega ning broneerida individuaalne vestlusaeg veebikeskkonnas.
Kristi Tarik: Kool ei saa ise õpilasi distantsõppele saata, see peab tulema Terviseametilt. 
Anu Kirsman: Kas klasside kaupa distantsõppele saatmist peab ka Terviseametiga kooskõlastama?
Kristi Tarik: Seaduse järgi peab kogu kooli distantsõppele minekut kooskõlastama Terviseametiga, klassi kaupa distantsõpet ei pea kooskõlastama. Oleme kasutanud sellist distantsõpet ka nö ennetavalt 2 päevaks, et oodata ära õpetaja testi tulemus. 
Indrek Link: Võiks siis äkki eraldi punkti sisse tuua, et klassi kaupa distantsõpet saab kool ise otsustada.
Kristi Tarik: Lisan 2. punkti selle kohta, et klassi distantsõppele mineku otsustab kool.
8. JUHISED COVID-19 LEVIKU TÕKESTAMISEKS
1. Kool juhindub oma tegevuses nakkushaiguste tõrje ja epideemilise leviku tõkestamise juhisest COVID-19 kohta.
2. COVID-19 kahtlusega isik (esinevad sümptomid nagu näiteks kurguvalu, köha, palavik) peab jääma koju.
3. COVID-19 kahtlusega õpilase puhul võtab klassijuhataja, õppealajuhataja, sekretär või direktor ühendust vanemaga või lapse seadusliku esindajaga õpilase koju viimiseks. COVID-19 nakkusesse haigestunud õpilane või koolitöötaja võib kooli naasta arsti otsusel.
4. COVID-19 nakkusesse haigestunu tuvastamisel peavad kõik haigestunuga lähikontaktis olnud isikud jääma koju eneseisolatsiooni vastavalt arsti otsusele või Terviseameti juhistele.
Indrek Link: Kas HTM-l ei ole distantsõppe mõistet juba välja töötatud?
Anu Kirsman: HTM on ette valmistamas seadusemuudatust, kus seda plaanitakse reguleerida.
Indrek Link: Mis on digiõpe?
Kristi Tarik: See ongi e-õpe. Peaksime seda nimetama ühtselt e-õppeks, e-õppepäevaks, e-õppenädalaks vms. Olen üritanud lahus hoida, et distantsõpet kasutame covidi puhul ja e-õpet, kui seda vabatahtlikult teeme. Mõisted tekitavad kõigile segadust.
Kerli Palu: Isegi kui HTM-st ei ole tulnud definitsiooni, siis kool saab ise seda enda jaoks mõtestada.
Kristi Tarik: E-õppe nädalate kohta, mis olid meil planeeritud seoses koolimaja ühe tiiva lammutamisega ja ehitusega, teeme eraldi juhendi – mis keskkonda kasutame, millal on videotunnid jms.
Kerli Palu: Juhendatud õpe läbi videotunni on äärmiselt oluline, õpilane on seeläbi koolirutiinis.
Kristi Tarik: Üritame leida tasakaalu videotundidega, mis oleks mõistlik osakaal. Oleme saanud pöördumisi lapsevanematelt, et lapsed peavad olema liiga palju arvutis.
Kerli Palu: See võtab lapsevanematelt ära kohustuse võtta õpetaja roll üle, kui videotunnis on kontakt õpetajaga.

2.Päevakava
Kristi Tarik: Seadus ei nõua hoolekogult päevakava osas arvamuse küsimist. Tahan seda ikkagi teha, kuna päevakava on oluline dokument.
Päevakavasse on lisatud järgnevad punktid:
V ÕPPETUNDIDE JA VAHETUNDIDE AJAD E-ÕPPE VÕI VIIRUSLIKUST OLUKORRAST TULENEVA DISTANTSÕPPE KORRAL
1. Kui klassile rakendatakse e-õpet või viirusest tulenevalt distantsõpet, siis õpe toimub vastavalt tunniplaanile, kus õppetund vaheldub vahetunniga, sh söögivahetunniga. Õppetunnid algavad üldjuhul kell 8.00.
2. Kui distantsõpet rakendatakse kogu koolile viiruse leviku tõkestamiseks, siis algavad õppetunnid kell 9.00. Õpe toimub vastavalt tunniplaanile, kus õppetund vaheldub vahetunniga, sh söögivahetunniga.
Kristi Tarik: Otsustasime kogu kooli distantsõppe puhul õppetundide alguse ajaks 09.00, kuna tehtud tagasiside küsitluste tulemustes oli see ülekaalukalt eelistatum aeg kui kell 08.00.
VI PIKAPÄEVARÜHMADE TÖÖ
1. Pikapäevarühmade töö toimub vastavalt pikapäevarühmade päevakavale.
2. Pikapäevarühmade tegevus on distantsõppe perioodil peatatud. Individuaalsel ja eelneval kokkuleppel on võimalikud konsultatsioonid distantsõppena õpilastele, kes vajavad täiendavat juhendatud õpet.
VII RINGIDE TÖÖ
1. Ringide töö toimub vastavalt ringitöö tunniplaanile.
2. Kooli poolt korraldatud ringide tegevus on distantsõppe perioodil peatatud, välja arvatud juhul, kui ringide tegevus on tehniliselt ja sisuliselt võimalik õpilaste ja õpetaja vahelisel kokkuleppel distantsõppena.
Kristi Tarik: Siin on mõeldud kooli poolt pakutavaid huviringe, sh spordiringid.
Indrek Link: Kui kool on kinni, aga sporditegevus on teatud tingimustel lubatud, kas ei teki siin vastuolu?
Aili Kontus: See puudutab ainult kooli poolt korraldatud ringe.
Anu Kirsman: Enamik ringe on proovinud piirangute ajal teha tööd distantsilt ja see on toiminud. Ringide puhul võiks hoida regulaarsust, et need toimuks kokkulepitud aegadel.

3. Õppekavad
Kristi Tarik: On eraldi põhikooliosa ja gümnaasiumiosa õppekava. Siin palju muudatusi ei ole. Sisse on toodud e-õpe.
Põhikooli õppekava § 5 lg 4 p 6: kasutatakse nüüdisaegset ja mitmekesist õppemetoodikat, -viise ja -vahendeid (sealhulgas suulisi ja kirjalikke tekste, audio- ja visuaalseid õppevahendeid, digivahendeid, e-õpet, aktiivõppemeetodeid, õppekäike, õues- ja muuseumiõpet jms);
§ 5 lg 7: Terviseametiga kooskõlastatult võib kool viirushaiguse leviku tõkestamiseks rakendada distantsõpet (selle vormiks on e-õpe), seda tehakse äärmise vajaduse korral ja lühimaks hädavajalikuks ajaks.
Indrek Link: Sulgudes e-õpe distantsõppe puhul tekitab segadust.
Kristi Tarik: Võtame selle maha.
§ 6 lg 6: E-õppel olles on õpilasel õigus juhendatud õppele. Distantsõppe puhul tähendab juhendatud õpe seda, et õpilastele on antud selged õpijuhised kust, mida ja kuidas õppida, milliseid õpistrateegiaid kasutada, kust leida lisamaterjale ja õppimise tuge.
Gümnaasiumi õppekavas on täpselt samad muudatused.

Kristi Tarik: Koolis käib õpilaskodu tiiva lammutus. Seest on kõik tühi. Uksed on eest ära. 07.01 on planeeritud hakata hoone struktuuri lammutama. 21.01.21 on tähtaeg, kui peaks algama ehitustegevus.
Kõige tõenäolisem on praegu, et peale vaheaega 11.01.21 pääsevad kooli 1.-4. klass ning 9. ja 12. klass. Sellest lähtuvalt muudame ära ka planeeritud e-õppenädalad seoses ehitusega. Keskendume lõpuklassidele kõige rohkem. 
Anu Kirsman: Ainult 1.-4. klass koolis võib valla vaates tekitada probleeme. Õpetajatele tekib lisakoormus – peavad osadele andma tunde koolis ja osadele distantsilt.
Kristi Tarik: Oleme neid asju arutanud. Õpetajad tulevad kooli vajadusel ja leiame ruumid, kus nad saavad videotunde läbi viia.
Anu Kirsman: Kas me erivajadusega lapsi käsitleme teistmoodi?
Kristi Tarik: Oleme arutanud seda väikeklasside õpetajatega ja tugispetsialistidega. Oleme vajadusel pakkunud erivajadustega lastele kontaktõpet edasi. Gümnaasiumil jätkusid individuaalsed konsultatsioonid kontaktõppes, kui kool oli distantsõppel. 
[bookmark: _GoBack]Anu Kirsman: Riik on reguleerinud, et erivajadusega õpilased võivad kooli tulla, kui teised on distantsõppel.
Kristi Tarik: Kõik on kokkuleppel lapsevanemaga. Kui vanem ei luba viirusest tulenevalt last kooli, siis nii on.

Kerli Palu: Mis hoolekogu valimisest sai?
Anu Kirsman: See oli komisjonis  arutlusel ja läheb vallavalitsusse kinnitamiseks. Komisjonis tehti ettepanek muuta hoolekogu liikmeks olemise aeg kolmest aastast tagasi üheks aastaks. Ühe aasta poolt hääletati, et oleks võimalik enamatel lapsevanematel kuuluda sinna. Kool vastutab väga palju ise hoolekogu valimise korra eest. Koolipidaja peab seda lihtsalt kontrollima. Koolid ja nende soovid on erinevad. 
Kristi Tarik: Olen mõelnud, et hoolekogu valimised võiksid olla klasside kaupa. Iga klass valib oma esindaja. Üks lapsevanem võib soovi ja valituks osutumise korral olla korraga ka mitme klassi esindaja. Nii tuleks kokku maksimaalselt 35 inimest.  Edasi on kaks varianti. Üks võimalus on, et need lapsevanemad valivad endi seast hoolekogu. Teine variant oleks, et kasutame laiendatud hoolekogu koosolekut, st koosolekul saavad osaleda kõikide klasside esindajad. See suurendaks avatust ja kaasatust. Samas võib olla raske otsuseid vastu võtta. 
Kerli Palu: See on tore mõte. Palju lapsevanemaid peab kohal olema, et otsus saaks vastu võetud?
Kristi Tarik: nn seadusandlik hoolekogu peab ikkagi olema esitatud vallavalitsusele. See on töökorra küsimus, kuidas otsustele jõutakse.
Kerli Palu: Kui meil praegu on  9 hoolekogu liikme kokkusaamisega probleem, siis 35 puhul kuluks liiga palju aega sellele, et arutada, millal kokku saada.
Anu Kirsman: Näiteks GAG-s on vanematekogu ja hoolekogu eraldi. 
Kristi Tarik: Seadusandlus nõuab hoolekogu olemasolu, see peab ikkagi olema. Mulle meeldib see kaasatuse ja avatuse mõte. Nt 2 korda aastas tuleb laiendatud hoolekogu, tuleb siis kes tuleb. 
Kerli Palu: Teatud teemade puhul oleks tore suurema hulga lapsevanemate seisukoht.
Indrek Link: Hoolekogu peab minimaalselt kogunema kord kvartalis, st kolm korda õppeaasta jooksul. Esimene kord valime esimehe jms. Jääb vaid kaks korda sisulise töö jaoks. 
Kerli Palu: Ühe aasta puhul tundub, et hoolekogu ei jõua hakata millegi kohta tõsist arvamust avaldama.
Kristi Tarik: Mina loodan, et hoolekogu kõik liikmed ei vahetuks iga aasta.
Anu Kirsman: Eesmärk on ühe aasta puhul, et anda 1. klasside vanematele võimalus saada hoolekogusse.
Kerli Palu: Kuidas õpetajaid valitakse hoolekogusse?
Kristi Tarik: Üks õpetaja on algklassidest ja üks põhikooli või gümnaasiumi astmest. Seadusandlikult ei ole reguleeritud, millised õpetajad peavad hoolekogus olema, on öeldud vaid, et kaks õpetajat. Kui hoolekogu valitakse 3 aastaks, siis ka õpetajad valitakse sinna 3 aastaks. Õpilaste esindaja on samuti valitud 3 aastaks. Õpilaste esindaja asendaja osalemine ei ole väga hästi reguleeritud.
Kerli Palu: Võiks tähelepanu pöörata ka sellele, et õpilaste esindaja päriselt ka käiks kohal ja mõtleks kaasa.
Kristi Tarik: Kui jääb üks aasta, siis peab hoolekogu valimise kord olema väga lihtne, et saaks septembrikuu jooksul kiirelt hoolekogu valitud.
Indrek Link: Kui hoolekogu valimise kord võetakse jaanuaris või veebruaris vastu, kas siis valitakse uus hoolekogu märtsis? Kui valime märtsis, kas siis kestab hoolekogu järgmise õppeaasta lõpuni või järgmise aasta sama ajani? Võib-olla võikski hoolekogu valimine toimuda kevadel?
Kristi Tarik: Mõnes mõttes oleks kevadel parem, kuid see toob kaasa probleemid – 1. klassi vanemad ei saaks ikka kaasatud olla. Samuti 9. ja 12. kl vanemad.
Kerli Palu: See võikski olla kooli vaba valik, millal hoolekogu valida.
Anu Kirsman: Praegu see ongi vaba valik.
Kristi Tarik: Me teeme kooli poolt mustandi valmis, kuidas hoolekogu valida.
Kerli Palu: Kas seda võiks lapsevanematele suuremale ringile jagada? Et teha algust laiendatud hoolekogu mõttega.
Kristi Tarik: Ma esmalt jagaks siiski teiega ja peale seda võib kogu koolile jagada.
Anu Kirsman: Nt GAG-s vanematekogu käib tihti koos, sinna ei kuulu õpetajad. Laiendatud grupi koos käimisel võib tekkida suurem mõõde, kui oskame arvata. 
Kristi Tarik: Me ei ole andnud võimalust väga suurele ringile kaasamõtlemiseks. Me ei tea seda, kui palju oleks kaasarääkijaid. Mulle meeldib laiendatud hoolekogu mõte. Kui on vaja konkreetselt asju otsustada, peab seda tegema nö seaduslik hoolekogu. Võib ka nii, et laiendatud hoolekogu käib koos ka nt neli korda aastas samadel päevadel, esmalt nt tund aega laiendatud hoolekogu ja seejärel kitsas hoolekogu.
Indrek Link: Tuleks ilmselt teha kodukord selle jaoks, palju peab hääletamiseks kohal olema jms. 
Kristi Tarik: Hääletusõigus võiks olla ikkagi kitsal hoolekogul. 
Indrek Link: Laiendatud hoolekogus võiks ikkagi olla süsteem, nt millised arvamused edastatakse kitsale hoolekogule, kas peab olema enamus poolt. 
Kristi Tarik: Laiendatud hoolekogu ohjamine jääks suuresti hoolekogu esimehe ülesandeks.









